Nafarroako Parlamentuko Mahaiak, 2020ko urriaren 26an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko galdera, transferentzia arrunten aparteko funtsa ordaintzeari buruzkoa, COVID-19ak 2020ko ekitaldiko udal aurrekontuetan duen inpaktua apaltzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko urriaren 26an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Marta Álvarez Alonso andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

Nafarroako Gobernuak, uztailaren 1eko 13/2020 Foru Legean xedatutakoa aplikatuz, 25 milioi euroko ezohiko kreditu baten banaketa arautu zuen, Nafarroako Toki Ogasunen parte-hartzearen funtsaren kargura, COVID-19ak eragindako osasun publikoko arrazoiak direla-eta hartu behar izan diren ohiz kanpoko neurri urgenteengatik toki entitateek dituzten beharrei erantzuteko.

25 milioi euroen banaketa eta partiketa hiru partida desberdin sortuz egin zen. Horietako batean, “COVID-19ak 2020ko ekitaldiko udal aurrekontuetan izan duen inpaktua apaltzeko aparteko funtsa” izenekoan –10.500.000 eurokoa da–, lerroetako bat adinekoentzako egoitzetarako eta eguneko zentroetarako da, eta 500.000 euroko zuzkidura du.

1. Lurralde Kohesiorako Departamentuak ordaindu al dizkie udalei funtsean aurreikusitako zenbatekoak? Noiz? Ordaintzeko ebazpenaren edo ebazpenen kopia eskatzen da.

2. Lurralde Kohesiorako Departamentuak kontrolatu al du 25 milioi eurotik zenbat bideratu den azkenean egoitzetara? Hala bada, eskatzen da adieraz daitezen kopurua eta zein toki erakundek bideratu duten diru hori egoitzetara.

3. Lurralde Kohesiorako Departamentuak jakinarazi al dizkio Eskubide Sozialetako Departamentuari zein diren udalei, egoitzetan erabil ditzaten, bideratutako kopuruak? Hala baldin bada, jakinarazpen horren kopia jaso nahi dugu.

Iruñean, 2020ko urriaren 20an

Foru parlamentaria: Marta Álvarez Alonso